ธอส.ตั้งศูนย์ช่วยลูกหนี้จมน้ำ
ธอส. ตั้งศูนย์ปฎิบัติการช่วยเหลือลูกหนี้จมน้ำ คาดยอดคนเดือดร้อนพุ่งกว่า 7.6 หมื่นราย คิดเป็นวงเงินสินเชื่อกว่า 4-5 หมื่นล้านบาท
30 ต.ค. 2565

ธอส. ตั้งศูนย์ปฎิบัติการช่วยเหลือลูกหนี้จมน้ำ คาดยอดคนเดือดร้อนพุ่งกว่า 7.6 หมื่นราย คิดเป็นวงเงินสินเชื่อกว่า 4-5 หมื่นล้านบาท 
นายวรวิทย์ ชัยลิมปมนตรี กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ที่ ธอส. สำนักงานใหญ่ ตั้งศูนย์ปฎิบัติการช่วยเหลือผู้ประสบภัยเป็นทีมที่ให้คำปรึกษา  รับคำร้องขอใช้มาตรการลดภาระหนี้ที่อยู่อาศัยช่วยเหลือผู้ประสบอุทกภัย โดยผู้ประสบภัยสามารถเดินทางมาติดต่อด้วยตัวเอง หรือcall center เบอร์ 02-645-9000




ทั้งนี้เบื้องต้นคาดว่าจะมีลูกค้าของธนาคารที่ได้รับผลกระทบประมาณ 7.6 หมื่นราย เป็นวงเงินสินเชื่อประมาณ 4-5 หมื่นล้านบาท ซึ่งในจำนวนนี้ประมาณ 3 หมื่นรายอยู่ในเขตกรุงเทพฯ และปริมณฑล
สำหรับมาตรการบรรเทาผลกระทบได้แก่  กรณีลูกค้าเดิมของธนาคาร ที่หลักประกันหรือรายได้ได้รับผลกระทบ ธนาคารจะผ่อนปรนการผ่อนชำระหนี้เป็นระยะเวลาไม่เกิน 6 เดือน (คิดอัตราดอกเบี้ย 0% ต่อปี) กรณีได้รับผลกระทบรุนแรง จะพิจารณาผ่อนปรนการผ่อนชำระหนี้ต่อให้อีกไม่เกิน 6 เดือน (คิดอัตราดอกเบี้ย 0% ต่อปี) โดยจะพิจารณาตามระดับความเสียหาย 
ขณะที่ลูกค้าที่ที่อยู่อาศัยพังเสียหายทั้งหลังจนไม่สามารถอยู่อาศัยได้ จะได้รับการปลดภาระหนี้ตามยอดหนี้คงเหลือในส่วนของอาคาร โดยผู้กู้ผ่อนชำระหนี้ในส่วนของที่ดินที่คงเหลือ  ลูกค้าที่ต้องการขอกู้เพื่อปลูกสร้างอาคารทดแทนอาคารเดิมที่เสียหาย (มีหลักประกัน) ธนาคารคิดอัตราดอกเบี้ยพิเศษ คงที่ 2% ต่อปี นาน 5 ปี วงเงินให้กู้ต่อรายไม่เกิน 1 ล้านบาท หลังจากนั้นคิดอัตราดอกเบี้ยตามประกาศธนาคาร ส่วนกรณีไม่มีหลักประกัน ธนาคารจะพิจารณาให้กู้รายละไม่เกิน 1 แสนบาท อัตราดอกเบี้ยคงที่ 4% ต่อปี นาน 5 ปี โดยต้องมีบุคคลค้ำประกัน
"นอกจากนี้ยังตั้งศูนย์รับคำร้องขอเข้ามาตรการบรรเทาผลกระทบในงานมหกรรมการเงินเชียงใหม่ ครั้งที่ 6 (Money Expo Chiangmai 2011)  ที่จัดขึ้นที่เชียงใหม่ฮอลล์ ศูนย์การค้าเซ็นทรัลพลาซ่า เชียงใหม่ แอร์พอร์ต ระหว่างวันที่  18 - 20 พ.ย. 2554  นี้ด้วย"นายวรวิทย์กล่าว 
นายวรวิทย์ กล่าวอีกว่า  สำหรับประชาชนที่กำลังหาซื้อที่อยู่อาศัยในช่วงนี้ ธอส.ได้ร่วมนำโปรโมชั่นสินเชื่อบ้านดอกเบี้ยพิเศษ 0% นาน 6 เดือน ผ่อนดี 2 ปี ฟรีดอกเบี้ยอีก 1 เดือน พร้อมยกเว้นค่าประเมินราคาหลักทรัพย์ และค่าธรรมเนียมการยื่นกู้ทุกวงเงินกู้ เงื่อนไขต้องจองสิทธิ์ในงานระหว่างวันที่ 18 - 20 พ.ย. 2554 และยื่นคำขอกู้ภายใน 30 พ.ย. 2554 และทำนิติกรรมภายในวันที่ 30 ธ.ค. 2554 
นอกจากนี้ธนาคารได้นำเงินฝาก “ซุปเปอร์ออมทรัพย์พิเศษ” เงินฝากไม่ประจำรับดอกเบี้ยสูงถึง 3.00% ต่อปี   นอกจากนี้ยังมีโปรโมชั่น “เงินฝากธอส. - รักการออม” ที่จองสิทธิ์ในงานระหว่างวันที่ 18 - 20 พ.ย. 2554 และเปิดบัญชีภายในวันที่ 30 ธ.ค. 2554 จะได้ดอกเบี้ยเท่ากับ 3.00% ต่อปี